Xirivella inicia una campanya informativa per a evitar l'ocupació de les voreres per les fruiteries
14 de febrer de 2024

L'Ajuntament de Xirivella ha iniciat una campanya informativa dirigida a les fruiteries de la localitat per a evitar l'ocupació de la via pública. Davant el progressiu augment de l'ocupació de les voreres i llocs de trànsit per part d'estos establiments, el consistori està recordant als propietaris dels comerços que els productes no poden estar envaint les zones de pas.

“Volem que Xirivella siga una ciutat amable per a tots, més accessible, que la gent isca a passejar i no haja d'anar superant obstacles a cada pas. Per a això és important la implicació de tot el món i és per això que hem començat esta campanya. Estem segurs que els nostres fruiters i fruiteres ho estan entenent i no farà falta prendre mesures més dràstiques”, assenyala l'alcaldessa Paqui Bartual.

Com a part d'esta campanya, la Policia Local està visitant les fruiteries del municipi i animant als propietaris a revisar totes les normatives vigents i llicències per a assegurar el seu correcte compliment, tant per qüestions de salubritat com de convivència amb la ciutadania. Esta ocupació suposa una dificultat per al trànsit dels vianants, sobretot en el cas de persones amb mobilitat reduïda.